Det danske sommervejr har ikke holdt nordjyder og andre rejselystne danskere fra at flyve ud af Aalborg. Med i alt 153.129 passagerer blev juli måned 2018 nemlig den bedste juli nogensinde i Aalborg Lufthavn. Det viser de netop opgjorte tal. I forhold til juli sidste år er der tale om en fremgang på 13 procent i det samlede passagertal. Fremgangen er i høj grad hentet hjem på flyrejsende med kurs mod det store udland. Næsten 100.000 strømmede gennem Aalborg Lufthavn med kurs mod udlandet i juli måned, og det var næsten 20 procent flere end i juli måned sidste år. Også indenrigstrafikken har været i fremgang. 53.596 indenrigspassagerer blev det til i juli, og det svarer til små 5 procent mere end juli sidste år. I forhold til konkurrenten Billund Lufthavn, som Aalborg ofte sammenlignes med, har den nordjyske lufthavn også leveret flotte sommertal. I juli gik Billund Lufthavn godt 1 procent tilbage sammenlignet med juli sidste år. En tilbagegang, der især skyldes fald i antallet af udenrigspassagerer.

Referat:
Hele 153.129 passagerer har været igennem Aalborg Lufthavn i juli måned.